
U periodu u kojem sam trebala dobiti menstruaciju, pojavila mi se žućkastotamna tekućina. Ja sam prestala klanjati misleći da sam dobila menstruaciju. Trećeg dana sve je prestalo, ja sam se okupala i nastavila sa obavljanjem propisanih namaza. Da li sam obavezna naklanjati propuštene namaze za ova tri dana?


* 
* 
* 
* 
* 
* 
* 

 
Nedoumice u pogledu menstruacije

Kada se takva tekućina pojavi u periodu menstruacije, prema ispravnijem mišljenju učenjaka, smatra se menstruacijom.


Dokaz za ovo mišljenja jeste ***[predaja](https://pitajucene.com/search/predaj/questions/ "Pretraži pitanja o predajama")*** od Ummu Atijje, r. a., u kojoj kaže: “Kudru i sufru (žućkastu tekućinu) nismo smatrali ničim (hajzom).” Ovu predaju bilježi Buhari, a i Ebu Davud, Hakim i Bejheki bilježe ovu predaju kao vjerodostojnu uz dodatak: “nakon čistoće”. Tekst ove predaje govori da se ovakva tekućina, kada se pojavi nakon što žena postane čista, ne smatra menstruacijom, a iz toga se razumije da, u slučaju kada se pojavi prije čistoće, tj. u vremenu menstruacije, smatra se menstruacijom. Argument koji pojačava ovo mišljenje jeste i ajet: “I pitaju te o mjesečnom pranju. Reci: ‘To je neprijatnost.’” (El-Bekara, 222) Spomenuta tekućina je, bez sumnje, vid neprijatnosti, pa se stoga, kada se pojavi u ustaljenom vremenu, tretira menstruacijom. (Ibn Kudama, *El-Mugni*, 1/202, i *Eš-Šerhul-mumtia*, 1/499)


Prema tome, ispravno si postupila i nisi obavezna naklanjati propuštene namaze.


Odgovorio: mr. ***[Hakija Kanurić](https://pitajucene.com/search/Hakija+Kanuri%C4%87/answers/ "Pretraži odgovore od dr. Hakija Kanurić")***


